b'\n_START_ARTICLE_\nGrad Krupa (Bosna)\n_START_PARAGRAPH_\nGrad Krupa (Bosanska Krupa) (tudi Stari grad Bosanska Krupa ali mali Pset) je bil srednjeve\xc5\xa1ki grad in trdnjava na vzpetini imenovani Grad nad reko Uno v samem centru mesta Bosanska Krupa v Bosni, katerega ostanki so \xc5\xa1e dobro ohranjeni. Manj\xc5\xa1i grad je bil zgrajen \xc5\xbee v 11. stoletju, in kasneje v 13. stoletju dograjen v mogo\xc4\x8dno trdnjavo, katere okrogla vogalna stolpa in del obzidja \xc5\xa1e danes ka\xc5\xbeejo nekdanjo veli\xc4\x8dino.\n_START_SECTION_\nZgodovina\n_START_PARAGRAPH_\nGrad Krupa se posredno omenja v pisnih virih leta 1072, ko se omenja kot Psetska \xc5\xbeupa oziroma Stari grad Pset in kasneje kot Krupski grad. To obmo\xc4\x8dje je v srednjem veku pripadalo kraljevini Hrva\xc5\xa1ki oz. kraljevini Mad\xc5\xbearski. Prvi znani lastniki posesti in gradu so bili knezi Babani\xc4\x87i ali Baboni\xc4\x87i. Okoli starega gradu je bila v 13. stoletju zgrajena mogo\xc4\x8dna trdnjava. V 13. stoletju se je izgubilo ime Pset, ki ga nadomesti ime Krupa. (Ko so v 14. stoletju Baboni\xc4\x87i pridobili posest pri Semi\xc4\x8du v Beli Krajini, so verjetno prav oni zgradili manj\xc5\xa1i grad, ki je dobil ime Krupa). Pod trdnjavo Krupa je nastalo tudi mestece (Bosanska) Krupa._NEWLINE__NEWLINE_Po Baboni\xc4\x87ih je trdnjava Krupa med letoma 1410 in 1429 v lasti ogrskega kralja in svetorimskega cesarja Sigismunda Luksembur\xc5\xa1kega, z njim pa so upravljali kraljevi kastelani. Leta 1429 je grad z mestom in gospostvom ogrski kralj podaril Frideriku II. grofu Celjskemu. V posesti Celjskih je ostal do izumrtja zadnjega Celjana po mo\xc5\xa1ki liniji Ulrika II. leta 1456. \xc5\xbde konec tega leta si je posest prisvojil grof Martin Frankopan. Od 1463 do leta 1490 je trdnjava Krupa ponovno v rokah ogrskega kralja Matija Korvina, grad pa upravljajo senjski kapitani. Leta 1490 postane lastnik kraljev nezakonski sin Ivan Korvin, ki je takrat hrva\xc5\xa1ki ban in ki 1504 umre. Tako grad \xc5\xa1e tretji\xc4\x8d preide v kraljeve roke, ki ga podari novemu hrva\xc5\xa1kemu banu Ivanu Karlovi\xc4\x87u. Od 1531 do padca pod tur\xc5\xa1ko oblast je bila Krupa v lasti knezov Zrinjskih. V 15. in 16. stoletju, ko so Turki zavzemali Bosno, so se dolgo \xc4\x8dasa izogibali gradu in trdnjavi Krupa ali Pset. \xc5\xa0ele leta 1522 in 1523 je Surin-pa\xc5\xa1a Bosanski z 2000 konjeniki in 5000 vojaki posku\xc5\xa1al grad zavzeti in ga je oblegal cele \xc5\xa1tiri mesece, vendar neuspe\xc5\xa1no. Grad in trdnjavo Krupo je zavzel \xc5\xa1ele pa\xc5\xa1a Kara-Mustafa Sokolovi\xc4\x87 leta 1565. Pod tur\xc5\xa1ko oblastjo je ostal vse do leta 1878. Pod njimi je bila na gradu kapetanija in kot kapitani so vladali plemenita\xc5\xa1i Krupi\xc4\x87i in Badnjevi\xc4\x87i. Leta 1878 Krupa, tako kot celotna Bosna pripade Avstro-ogrski. Po odhodu Turkov je grad prepu\xc5\xa1\xc4\x8den propadu.'